Despre ANDY WARHOL și frumusețea masculină | Velvet Rage and Beauty
Supe, celebrități, pop(ular) culture, culori vii, linii puternice și compoziții repetitive.
Andy Warhol este cunoscut pentru picturile și gravurile sale luminoase și vibrante, cu subiecte care variază de la celebrități, printre care se numără Marilyn Monroe și Muhammad Ali, până la produse de zi cu zi, cum ar fi cutii de supă și tampoane Brillo.
În spatele acestor imagini iconice s-au ascuns întotdeauna abordări și idei surprinzătoare, iar începând de la sfârșitul anilor 1940 și până la moartea sa prematură din anii 1980, un nou leitmotiv începe să-și facă simțită prezența: idealul său de frumusețe, mai ales frumusețea masculină.
Neue Nationalgalerie din Berlin, organizează, în perioada 9 iunie – 6 octombrie 2024, un studiu de amploare axat pe căutarea lui Warhol a unui anumit ideal de frumusețe – Velvet Rage and Beauty.
Expoziția lui Warhol are ca titlu un omagiu adus cărții „The Velvet Rage” (2005), de Alan Downs, care descrie cum este să crești și să trăiești ca homosexual într-o lume predominant heterosexuală. A vizualizat și, prin urmare, a eternizat această căutare continuă a frumuseții ideale.
De la primele desene în linii, la testele de ecran și experimentele sale cu imagini în mișcare din anii 1960, la picturile busturilor masculine din anii 1970 și până la colaborările cu Jean-Michel Basquiat există o căutare continuă de a exprima acest ideal. În timpul vieții sale, aceste lucrări au fost considerate nepotrivite, imorale, deviante sau chiar pornografice și ilegale.
În toate mediile, explorează în mod provocator frumusețea și defectele corpului, fragilitatea și puterea, precum și propriile nesiguranțe și frământări în multe autoportrete.
„Firul roșu este că încerca să descrie un anumit ideal de frumusețe masculină”,
a declarat Biesenbach, menționând că expoziția cuprinde peste 250 de lucrări, într-o gamă variată de medii, inclusiv desene, fotografii, picturi și filme, pe care le-a realizat de la sfârșitul anilor 1940 până în anii ’80.
„Pentru mulți oameni este un Warhol mai puțin cunoscut sau un Warhol deloc cunoscut”.
Velvet Rage and Beauty este o nouă ocazie de a celebra un artist care, în timpul vieții sale, nu a văzut niciodată acceptată pe deplin explorarea frumuseții masculine.
Text de TEODORA BRATU | ART EXPO
foto © facebook.com/staatlichemuseenzuberlin